جمهور باشقانی رجب طیب اردوغان روسیا پرزیدنتی ولادیمیر پوتین ایله سون 6 آیدا 4-جو دفعه گؤروشه‌جک.
گؤروش‌دن اول قیسا آچیقلاما وئرن جمهور باشقانی اردوغان ایکی اؤلکه آراسین‌داکی امکداشلیغین خصوصیله آک کویو آتوم الکتریک سانترالی و "تورک آخینی" گاز کمری لاییحه‌سی چرچیوه‌سینده آرتاراق داوام ائتدیگینی وورغولادی.
پوتین ایله ایکی طرف‌لی علاقه‌لرله یاناشی بولگه‌سل مسئله‌لری ده موذاکیره ائده جکلرینی دئین اردوغان بو گؤروش‌دن سونرا ایکی اؤلکه‌نین ده بؤلگه‌دکی نفوذونون داها دا آرتاجاغینی ایفاده ائتدی.
روس لیدر ولادیمیر پوتین ایسه بیلدیردی کی، تورکیه ایله روسیا سون واخت‌لاردا سوریه داخیل اولماقلا دونیاداکی بحران‌لارین حلی اوچون فعال شکیلده چالیشیر. ایکی اؤلکه ساوونما قوروم‌لاری و کشفیات تشکیلات‌لاری سویه‌سینده یاخشی و تأثیرلی علاقه‌لر قوردو. تورکیه و روسیا عسگرلری آراسیندا بئله یاخین بیر امکداش‌لیق قورولاجاغینی هئچ کس گؤزلمیردی.
روسیا پرزیدنتی دؤولت‌لر آراسین‌داکی علاقه‌لرین سرعت‌لی شکیلده نورماللاشماسینا گؤره خوشبخت اولدوق‌لارین دئدی، بئله یوکسک سویه‌لی امکداش‌لیق شوراسی گؤروش‌لری‌نین آخیرینجی‌سی اوزون مدت اول- تخمینا 2014-جو ایلده- کئچیریلمیشدی.  بو مدت عرضینده چوخ حادثه باش وئردی، سون واخت‌لاردا ایسه روسیا و تورکیه آراسین‌داکی علاقه‌لرین اؤلکه‌لریمیزین لایق‌لی اولدوغو سویه‌یه چیخاریلماسی اوچون فعال شکیلده ایشلییریک.
پوتین اؤلکه‌سی‌نین باش ناظیری مدودف-ین دونن تورکیه-نین باش ناظیری بینالی ییلدیریم ایله گؤروش کئچیره‌رک ایکی طرف‌لی و اقتصادی ساحه‌ده گؤرولن تدبیرلر و آتیلان آددیم‌لار موضوع سوندا بیلگیلندیردیگینی ده بیلدیردی.
اردوغان تورکیه-روسیا یوکسک سویه‌لی امکداش‌لیق شوراسی توپلانتی‌سینا و پوتین طرفین‌دن شرفینه وئریله‌جک یئمه‌یه قاتیلا‌جاق، داها سونرا راضیلاشمالارین ایمضالانما مراسیمی و پوتین ایله بیرگه مطبوعات کونفرانسیندا ایشتیراک ائده‌جک.
جمهور باشقانی گؤروش‌لریندن سونرا یوردا قاییدا‌جاق.
اردوغانی مسکوا سفرینده باش قرارگاه رئیسی ژنرال خلوصی آکار ایله 8 ناظیر همراهلیق ائدیر.
